Τοπία αφύπνισης

Γνώρισα το έργο της Βένιας Δημητρακοπούλου μέσα από τα ημερολόγιά της στην έκθεση στο Βυζαντινό Μουσείο. Μου έκανε εντύπωση η **κατάδυση στον εσωτερικό κόσμο** που αποτυπωνόταν με μέσο την γραφή και ύλη το χαρτί. Η επαφή με τις Κεφαλές από αδρή ηφαιστειακή πέτρα ήταν για μένα έκπληξη. Σήμερα στους Προμαχώνες ύλη γίνεται το σίδερο.

Αν όμως το χαρτί μιλά για το εφήμερο, και η πέτρα για την διάρκεια, το μέταλλο? Το μέταλλο οξειδώνεται, αποτυπώνει την παρουσία του χρόνου.

Τρεις προμαχώνες, **τρεις κυκλικοί δίσκοι** με διάμετρο 6μ. από μαύρο σίδερο.

Στο άνω όριο του καθενός συμβολικές επάλξεις. Τρεις δίσκοι με διαφορετική κλίση. Ο πρώτος προβάλλει, κλίνει προς τα πίσω, αναχαιτίζει. Το βλέμμα ακολουθεί την προοπτική προς τα άνω, διαχέεται. Ο δεύτερος έχει αναδιπλωθεί, δεν έχει όμως καταρεύσει. Ο τρίτος έχει πλαγιάσει, αλλά αντέχει, ανθίσταται.

Η σύνθεση δομείται με αυστηρή, λιτή γεωμετρικότητα. Ο **χώρος** οριοθετείται.

Η αρχιτεκτονική αγαπά τον χώρο γιατί της δίνει υπόσταση και νόημα. **Γλυπτική και αρχιτεκτονική** μοιράζονται την δυνατότητα να δημιουργούν χώρο και να διαμορφώνουν ενδεχόμενα στην σχέση του ατόμου με αυτόν. Διαφέρουν βέβαια, καθώς η αρχιτεκτονική κουβαλά το φορτίο της χρήσης, συγγενεύουν όμως όταν η γλυπτική δημιουργεί εγκαταστάσεις, όπως οι Προμαχώνες, όπου το άτομο καλείται να συμμετέχει ενεργά στην βιωματική ερμηνεία του έργου. Και τότε, σε μια τέτοιου είδους χωρική εγκατάσταση μνημειακής κλίμακας, μοιράζονται ακόμη ένα κοινό: την **συλλογική προσπάθεια** που είναι απαραίτητη για την υλοποίηση.

Μια χωρική εγκατάσταση συνομιλεί με τον τόπο στον οποίο βρίσκεται.

Μέσα στο **αίθριο** του Μουσείου, σε διάλογο όχι μόνο με τον χώρο, το κενό, την αφαίρεση, (γιατί τι άλλο είναι ένα αίθριο από μια αφαίρεση μάζας για δημιουργία πολύτιμου χώρου), αλλά και με το ίδιο το περίβλημα αυτού του κενού, το έργο αλληλεπιδρά με τον τόπο. **Δημιουργεί χώρο μέσα στον χώρο.**

Ο χώρος έχει ανάγκη από όρια για να γίνει αντιληπτός. Το **σώμα** κινείται, το **βλέμμα** αναγνωρίζει, διαβάζει τα όρια. Η **προοπτική** αλλάζει, το σώμα βιώνει τον χώρο πότε με κίνηση εμπρός, πότε με μάζεμα, ανάγκη για προστασία, κάλυψη στα μετόπισθεν. Στην σχέση του με τον χώρο που ορίζεται από τους τρεις δίσκους, το άτομο βρίσκεται σε διαρκή επαναπροσδιορισμό.

Και μετά οι **σκιές**. Το φως μεταβάλλεται, πότε φυσικό, πότε τεχνητό, ενσωματώνεται στην σύνθεση. Οι σκιές μετακινούνται. Παρουσία και απουσία, φως και σκιά σε διαρκή εναλλαγή, εισάγουν την παράμετρο του χρόνου. Ο **ήχος** συμμετέχει. Οι ήχοι του μετάλλου γίνονται ακουστική εγκατάσταση. Οι ήχοι αναιρούν την σιωπή, οι σκιές μικραίνουν, γιγαντώνονται, αλλάζουν στον χρόνο, απο-υλοποιούν την υλικότητα...

**Ο χρόνος είναι ρευστός**, **εμπεριέχει την αλλαγή**. Το τοπίο της εγκατάστασης μετατρέπεται στο φευγαλέο, διαρκώς μεταβαλλόμενο τοπίο της ανθρώπινης εμπειρίας.

Η Βένια Δημητρακοπούλου μιλά για την αφετηρία του έργου, για εικόνες που αναδύθηκαν την στιγμή της **αφύπνισης**. Αφύπνιση ταυτόχρονα συμβολική. Γιατί μέσα από την εικαστική διερεύνηση αναδύεται η επιθυμία για μια δήλωση ‘πολιτική’. Στην κρίση η άμυνα, ταυτόχρονα η συναίσθηση του φόβου και του θάρρους.

Ξεφεύγει, επομένως, από τα όρια του αυστηρά προσωπικού και ανοίγεται προς το πολιτικό. Παίρνει αφορμή από το σήμερα, την κρίση, και αναρωτιέται για την πιθανή στάση. Χώρος και τόπος, υλικότητα, σκιά, φως και ήχος συμπλέκονται για να εκφράσουν την αμφισημία ενός τοπίου στο οποίο καλούμαστε, ως άτομα και κοινωνία, να δώσουμε νόημα, ενός τοπίου που παραμένει ρευστό καθώς εμπεριέχει την **δυνατότητα της αλλαγής στον χρόνο**.

Προμαχώνες λοιπόν: προστασία, άμυνα. Και επίσης έκθεση, επίθεση και κάλυψη, προβολή και απόσυρση. Η παραστατικότητα του ονόματος φέρνει στον νου την πολλαπλότητα των βιωμάτων, τα πιθανά ενδεχόμενα που υπονοούνται. Βλέμμα και σώμα, νόημα και βιωμένος χώρος, γίνονται αφορμές για να στραφεί κανείς στον **χώρο εντός**.

Αν οι Προμαχώνες **γίνονται ο τόπος** στον οποίο το άτομο καλείται να βιώσει την απειλή και την άμυνα, το θάρρος και την προστασία, γίνονται ταυτόχρονα ο τόπος ανάδυσης ενός κόσμου εσωτερικού. Η δουλειά της Βένιας Δημητρακοπούλου έχει αυτό το χαρακτηριστικό: χαρτογραφεί το **εσωτερικό τοπίο** και του δίνει μορφή.

Ο **χώρος εντός** αναδύεται στα έργα της.

Γιατί, δεν είναι, στην πραγματικότητα, οι σκιές του εσωτερικού τοπίου που επίμονα διεκδικούν να έρθουν στο φως? Δεν είναι οι εσωτερικές σκιές που δημιουργούν την **‘εμπόλεμη κατάσταση’** εντός? Η μετάβαση από το συμπαγές των τριών σιδερένιων δίσκων στο φευγαλέο των σκιών και των ήχων, η μετάβαση από το υλικό στο άυλο, μας μεταφέρει σε αυτό που στ’ αλήθεια καθορίζει το υπαρκτό και, με αυτήν την έννοια, και το πολιτικό: στο αόρατο εσωτερικό τοπίο, σε αυτόν τον χώρο εντός, με τις σκιές, την επαγρύπνηση, την εσωτερική μάχη, την προσωπική τόλμη και, **εν τέλει, την αφύπνιση, προσωπική και πολιτική**.

Και ίσως δεν είναι τυχαίο που η εγκατάσταση αυτή βρίσκεται σήμερα στο Μουσείο Μπενάκη σε μια στιγμή που αναζητά τον δικό του τρόπο να αντισταθεί και να συνεχίσει μετά και την πρόσφατη ολοκλήρωση της θητείας του πολύ σημαντικού Άγγελου Δεληβοριά.

Ρένα Σακελλαρίδου

Αρχιτέκτων